Luis Martín-Santos

Luis Martín-Santos Ribera (Larache, Maroko, 1924ko azaroaren 11 - Gasteiz, 1964ko urtarrilaren 21a) donostiar idazle eta sendagilea izan zen. Gaztelaniaz idatzi zituen bere obrak.

Bizitza 
Bere aita, Leandro Martín-Santos, mediku militarra zen. Ondorioz, Luis Martín-Santos Rifeko Gerraren erdian, Larachen jaio zen, une horretako espainiar posizio bakanetako bat. Bost urte zituela joan zen Donostiara bizitzera. Medikuntza ikasketak egin zituen Salamancan eta Madrilen eta 1946 urtean lizentziatu zen. 1951n Donostiako psikiatrikoko zuzendari izendatu zuten.

Frankismoaren kontra jardun zuen, Alderdi Sozialistaren inguruan, eta kartzelan egon zen, horregatik, behin baino gehiagotan. Uste denez, Melitón Manzanasek torturatu zuen. Orduko haren lagun Enrique Múgica bezala, PSOEren kide klandestinoa izan zen.

Medikuntzari buruzko saiakerak idatzi zituen, bereziki kirurgiaz eta psikiatriaz, hala nola Dilthey, Jaspers y la comprensión del enfermo mental (1955) eta Libertad, temporalidad y transferencia en el psicoanálisis existencial (1964). Fama literaturatik etorri zitzaion, 1962an Tiempo de silencio (Isiltasun garaia) eleberria argitaratu zuenean. Bertan, ikuspegi ironiko batetik agertzen du hiri handi bateko giroa, oso teknika landu baten bidez. Eleberri hori da, gaztelaniazko literatura modernoan, nagusietako bat. Hura izan zen haren obra bukatu bakarra, baina istripuz hil ondoren, zenbait testu eta eleberri bukatu gabe baten zatiak argitaratu zizkioten: Tiempo de destrucción (1975) eta Apólogos y otras prosas inéditas (1970). Hil ondoren, haren izena eman zioten zuzendari izan zen erietxeari.

Erreferentziak

Bibliografia 
 Grana gris (1945).
 Dilthey, Jaspers y la comprensión del enfermo mental (1955).
 Tiempo de silencio (1962).
 Libertad, temporalidad y transferencia en el psicoanálisis existencial (1964).
 Apólogos y otras prosas inéditas (1970, hil ondokoa).
 Tiempo de destrucción (1975, hil ondokoa).

Ikus, gainera 
 Euskal Herriko erdal idazleak.
 Leandro Martín-Santos

Kanpo estekak 

Euskal Herriko erdal idazleak
Gaztelaniazko idazleak
Gipuzkoako medikuak
XX. mendeko Donostiako idazleak
Euskal Herriko psikiatrak
Errepide istripuan hildakoak
Gasteizen hildakoak
Akademia Errariaren partaideak